नतीजा यह कि हर तरफ़ से हमले होने लगे कुमार पर. कोई कहता- “यह भी कोई गाना है इयेSS करके बिल्लियों की तरह आवाज़ निकालना !” (आचार्य बृहस्पति). बहुतों को कुमार के राग-रूपों से शिकायत होने लगी — “अगर राग के परंपरागत रूप की रक्षा नहीं कर सकते तो उसका नाम बदलकर कुछ और क्यों नहीं रख लेते ?” किसी ने इल्ज़ाम लगाया — “मेरे बनाए राग ‘वेदी की ललित’ में तुमने तीव्र निखाद लगा दी और कह दिया लगनगंधार ! हमारे राग के ऊपर तुम एक सुर और नया लगाते हो !!” (पं. दिलीपचन्द्र वेदी). गरज़ यह कि परंपरा के प्रति भावुक लगाव रखने वाला हर संगीतज्ञ कुमार गन्धर्व को एक ख़तरे के रूप में देखने लगा. और यह ग़लत भी नहीं था. कुमार ने उन जड़ों को ज़ोरदार झटका दे दिया था, जिन पर हिन्दुस्तानी संगीत का वटवृक्ष सीना ताने खड़ा था.